HTC ซิ่งแรงกว่า 6% โบรกฯ แนะเก็งกำไร รับผลดีรัฐดึง “ม.44” ประกาศลอยตัวราคาขายน้ำตาล
HTC ซิ่งแรงกว่า 6% โบรกฯ แนะเก็งกำไร หลังรัฐดึง "ม.44" ประกาศลอยตัวราคาขายน้ำตาล ส่งผลให้ต้นทุนวัตถุดิบลดลง ล่าสุด ณ เวลา 15.39 น. อยู่ที่ 20.30 บาท บวก 1.20 บาท หรือ 6.28% สูงสุดที่ 20.70 บาท ต่ำสุดที่ 19.60 บาท ด้วยมูลค่าซื้อขาย 24.09 ล้านบาท
16 ม.ค. 2561

ผู้สื่อข่าวรายงานว่า ราคาหุ้น บริษัท หาดทิพย์ จำกัด (มหาชน) หรือ HTC ล่าสุด ณ เวลา 15.39 น. อยู่ที่ 20.30 บาท บวก 1.20 บาท หรือ 6.28% สูงสุดที่ 20.70 บาท ต่ำสุดที่ 19.60 บาท ด้วยมูลค่าซื้อขาย 24.09 ล้านบาท

ด้าน บล.กรุงศรี ระบุในบทวิเคราะห์ แนะนำซื้อเก็งกำไร HTC ได้ประโยชน์จากการที่ภาครัฐใช้มาตรา 44 ประกาศลอยตัวราคาขายน้ำตาลในประเทศซึ่งทำให้ต้นทุนน้ำตาลลดลง
โดยวานนี้ (15 ม.ค.) เว็บไซต์ราชกิจจานุเบกษา เผยแพร่คำสั่งหัวหน้าคณะรักษาความสงบแห่งชาติ ที่ 1/2561 เรื่อง การแก้ไขกฎหมายเพื่อรองรับการปรับโครงสร้างอุตสาหกรรมอ้อยและน้ำตาลทรายทั้งระบบ และให้มีผลบังคับใช้ตั้งแต่วันที่ประกาศใช้ในราชกิจจานุเบกษา ซึ่งผลบังคับดังกล่าวจะทำให้เกิดลอยตัวของราคาขายน้าตาลในประเทศตามราคาน้ำตาลในตลาดโลก และจะทำให้ราคาน้ำตาลในประเทศลดลงประมาณ 15% จากปัจจุบันที่ 20 บาท/กก.เป็น 17 บาท/กก.